Diari Oficial de la Generalitat Valenciana


Sumari del DOGV 5513, del 16-05-2007 (2007/6040)

ORDE de 23 d'abril de 2007, de la Conselleria de Cultura, Educació i Esport, per la qual es desplega el Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5513

Data del DOGV
:   16-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6040


Data del document
:   23-04-2007

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Consell Valencià de l'Esport
    * accés a l'educació
    * assignació per estudis
    * esport
    * suport econòmic
    * legislació

El Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana, definix l'esportista d'elit de la Comunitat Valenciana i establix quins són els criteris generals per a accedir a la condició d'esportista d'elit de la Comunitat Valenciana. Així mateix, este decret crea la Comissió d'Avaluació dels Esportistes d'Elit i establix el procediment per a l'elaboració de les llistes d'esportistes d'elit de la Comunitat Valenciana.
L'article tercer d'este decret establix una classificació dels esportistes d'elit de la Comunitat Valenciana i distingix tres nivells: nivell A, nivell B i nivell Promoció, en funció dels resultats esportius obtinguts, que han d'establir-se en la norma reglamentària que desplegue l'esmentat decret.
L'article quart del Decret 13/2006 establix el procediment genèric per a l'elaboració de la llista d'esportistes d'elit de la Comunitat Valenciana, per mitjà d'una sol·licitud presentada per l'interessat, així com per mitjà d'un llistat d'esportistes d'elit que han de presentar les respectives federacions esportives.
La present orde té com a objecte aprofundir en els criteris establits de manera global en el mencionat decret, distingix entre les diferents modalitats esportives, tant pel seu sistema de competició com per la seua importància internacional i reconeixement pel Comité Olímpic Internacional, i determina el rang exacte a considerar per a cada un dels campionats especificats en el decret en funció de la categoria i modalitat esportiva de què es tracte.
A més, en la present orde es concreta el procediment i els formularis de sol·licitud dels esportistes i de les federacions esportives per a la inclusió en la llista d'esportistes d'elit.
En virtut d'això, i d'acord amb el que establixen l'article 35 de la Llei 5/1983, de 30 de desembre, del Consell, i el Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana,
ORDENE
Article únic. Aprovació dels criteris i les bases
Aprovar els criteris pels quals s'inclouen els esportistes en la llista d'esportistes d'elit de la Comunitat Valenciana i les bases per les quals es regulen, les quals figuren com a annexos d'esta orde, a l'empara del que establix el Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana.
Disposició derogatòria única. Derogació normativa
Queda derogada la resolució de 9 de desembre de 1997, de la conselleria de Benestar Social, per la qual s'especifica la classificació dels esportistes que participen en modalitats i/o proves no olímpiques, per a la seua consideració com a esportista d'elit.
Disposició final primera. Autorització
S'autoritza la secretària autonòmica d'Esport i vicepresidenta del Consell Valencià de l'Esport perquè dicte les resolucions necessàries per a l'aplicació i execució del que disposa la present orde.
ORDE de 23 d'abril de 2007, de la Conselleria de Cultura, Educació i Esport, per la qual es desplega el Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana. [2007/6040]Conselleria de Cultura, Educació i EsportDisposició final segona. Entrada en vigor d'esta orde
La present orde entrarà en vigor el dia que es publique en el Diari Oficial de la Comunitat Valenciana.
València, 23 d'abril de 2007. El conseller de Cultura, Educació i Esport - El president del Consell Valencià de l'Esport: Alejandro Font de Mora Turón
ANNEX l
Bases per les quals es regulen els criteris d'inclusió d'esportistes en la llista d'esportistes d'elit de la Comunitat Valenciana.
Primera. Criteris d'inclusió d'esportistes en la llista d'esportistes d'elit de la Comunitat Valenciana
Els esportistes d'elit de la Comunitat Valenciana s'enquadren en algun dels tres nivells d'esportista d'elit, A, B o Promoció, que es definixen en l'article tercer del Decret 13/2006, i es determinaran atenent els resultats esportius establits en l'annex II de la present orde en funció de la modalitat esportiva, categoria i competició de què es tracte.
Segona. Classificació dels esportistes en funció de la modalitat i/o prova esportiva
S'establix una doble classificació:
2.1. Segons la condició olímpica de la modalitat i/o prova esportiva:
a) Esportistes de modalitats i/o proves olímpiques.
b) Esportistes de modalitats i/o proves no olímpiques
2.1.1. Les modalitats i/o proves no olímpiques estaran definides i organitzades per les federacions internacionals en què estiguen integrades les federacions espanyoles i les seues corresponents federacions autonòmiques classificades en distints subgrups, basant-se en el reconeixement del Comité Olímpic Internacional i el Consell Superior d'Esports i en el nombre de països amb federacions nacionals afiliades a la federació internacional, d'acord amb l'annex III de la present orde.
2.1.2. La pilota valenciana, per les seues característiques particulars i pel fet de ser un esport autòcton de la Comunitat Valenciana, s'enquadrarà dins del grup de modalitats i/o proves no olímpiques, amb les seues competicions específiques, d'acord amb el quadre de l'annex II.
2.2. Segons la naturalesa de la modalitat i/o prova esportiva, a l'efecte d'esta orde, els esportistes s'enquadren en tres grups:
a) Esportistes de modalitats i/o proves individuals.
b) Esportistes de modalitats i/o proves d'equip.
c) Esportistes de modalitats i/o proves de combat.
2.2.1. En les modalitats i/o proves d'equip s'inclouen les d'esports col·lectius, d'equip de suma d'esforços o d'actuació simultània i de suma de resultats individuals: dobles, parelles, trios, quartets, conjunts, relleus, seleccions nacionals, seleccions autonòmiques de la Comunitat Valenciana, clubs o semblants.
2.2.2. Per a la consideració com a esportista d'elit en aquelles modalitats o proves esportives d'equip que siguen susceptibles de canvis dels integrants de l'equip en les diferents jornades o eliminatòries i/o existisca la possibilitat de ser reserva, serà necessari acreditar haver participat amb la selecció o equip en un percentatge mínim del 50% del nombre d'encontres o jornades de què consta la competició.
Esta circumstància s'acreditarà per mitjà del certificat de la federació corresponent segons model que figura en annex V i, si és el cas, de la documentació que es considere necessària.
Tercera. Classificació dels esportistes en funció de la seua categoria esportiva
3.1. Les categories esportives que es consideren, a l'efecte d'esta orde, són:
a) Categoria Sènior o Absoluta: la considerada en cada modalitat i/o prova esportiva com a categoria absoluta, que necessàriament tindrà caràcter únic, sense diferència en trams d'edat.
b) Categoria Júnior o Juvenil: quedaran englobades en esta categoria esportiva totes les classificacions de categories inferiors a l'absoluta que incloguen esportistes majors de 16 anys, és a dir, que facen els 17 anys l'any en què obtenen el resultat i sol·liciten la inclusió en la llista.
c) Categoria Cadet i inferiors: quedaran englobades en esta categoria esportiva totes les classificacions de categories que incloguen esportistes que tinguen entre 12 i 16 anys, és a dir, des dels que complisquen els 12 fins als que complisquen 16 anys l'any que obtenen el resultat i sol·liciten la inclusió en la llista.
3.2. Els esportistes que participen en competicions de categoria superior a la que pertanyen per edat seran qualificats com a esportistes d'elit en funció de la categoria de la competició en què hagen obtingut el resultat.
3.3. Els esportistes de categoria cadet i inferiors podran, si és el cas, ser qualificats com a esportistes d'elit promoció pels resultats obtinguts en el campionat autonòmic de categoria superior, considerant els mateixos llocs que per al campionat autonòmic de categoria cadet i inferiors.
3.4. En el cas de classificacions de categoria inferiors en què inclouen edats de 12 anys i menors, només es considerarà els esportistes que vagen a complir el requisit d'edat durant l'any en què s'obté el resultat per a accedir a la llista.
Quarta. Competicions per les quals es pot obtindre la condició d'esportista d'elit de la Comunitat Valenciana
4.1. Els resultats esportius pels quals es qualificaran els esportistes d'elit de la Comunitat Valenciana seran els obtinguts en les competicions arreplegades en l'annex II de la present orde: Jocs Olímpics, Jocs Paralímpics, Campionat de Món, Universiada, Campionat del Món Universitari, Jocs del Mediterrani, Campionat d'Europa, Rànquing Mundial, Campionat d'Espanya, Campionat d'Espanya Universitari i Campionat Autonòmic.
4.2. Els resultats que donen dret a obtindre la condició d'esportista d'elit arreplegats en l'annex II hauran de ser obtinguts en campionats de la màxima categoria, en referència al nivell de la competició. Els resultats obtinguts en competicions de 2n nivell, 2ª divisió, 2ª categoria, grups d'edats quan existisca un nivell superior que també integre eixes edats, etc. no donaran dret a obtindre la consideració d'esportista d'elit. Només podran donar dret a la consideració d'esportista d'elit quan puga establir-se una classificació com a continuació de la competició de màxima categoria.
4.3. Els resultats finals en Copa S.M. el Rei o S.M. la Reina, o campionat de copa equivalent de caràcter únic, de categoria absoluta i de màxim nivell nacional, seran equiparats a Campionat d'Espanya.
4.4. Els resultats finals en Copa d'Europa seran equiparats a Campionat d'Europa.
4.5. Els resultats finals en Copa del Món seran equiparats a Campionat del Món.
4.6. Els esportistes integrants del primer equip de competicions esportives oficials de caràcter professional i d'àmbit estatal, classificades pel Consell Superior d'Esports, seran qualificats com a esportistes d'elit nivell B quan hagen participat en un mínim del 50% dels encontres de què consta la competició.
4.7. Els rànquings oficials nacionals absoluts seran equivalents en la seua classificació final als llocs establits per als Campionats d'Espanya.
4.8. La Comissió d'Avaluació podrà considerar resultats obtinguts en competicions no classificades en esta orde, sempre que siguen d'especial rellevància en una determinada modalitat i/o prova esportiva.
Quinta. Esportistes amb discapacitat
Tindran la condició d'esportista d'elit i seran inclosos, amb caràcter general, en les llistes d'esportistes d'elit de la Comunitat Valenciana els esportistes amb discapacitats físiques, psíquiques, sensorials o qualsevol altra que obtinguen resultats en les competicions que s'assenyalen i fins al lloc que s'especifica en l'annex II de la present orde.
Sexta. Sol·licituds d'inclusió en la llista d'esportistes d'elit de la Comunitat Valenciana.
Les sol·licituds d'inclusió en la llista d'esportistes d'elit de la Comunitat Valenciana seran presentades pels interessats abans del 30 de desembre de cada any. L'imprés de sol·licitud d'inclusió en la llista d'esportistes d'elit de la Comunitat Valenciana serà el que figura com a annex IV; en este, la federació esportiva corresponent acreditarà el resultat esportiu i proposarà l'esportista perquè siga inclòs en la llista d'esportistes d'elit de la Comunitat Valenciana corresponent a eixe any. S'acompanyarà de:
- Fotocòpia compulsada del document nacional d'identitat.
- Fotocòpia compulsada de la llicència esportiva d'una federació de la Comunitat Valenciana o, si és el cas, espanyola.
- Per als esportistes de modalitats i/o proves esportives d'equip, certificat referit en l'apartat 2.2.2. de la present orde, que figura com a annex V.
- Per als esportistes no nascuts a la Comunitat Valenciana, certificat d'empadronament en un municipi de la Comunitat Valenciana durant un període que incloga, almenys, l'últim any, a comptar de la data de presentació de la sol·licitud.
Les federacions esportives remetran, d'acord amb el que establix l'article 4.2 del Decret de 13/2006 de 20 de gener de 2006, fins al 30 de desembre de cada any, a la Secretaria Autonòmica d'Esport, el seu llistat d'esportistes d'elit per categories, resultats i competicions. Segons model que figura com a annex VI a la present orde, degudament omplit amb l'autorització de l'esportista per a la seua tramitació.
Sèptima. Resolució de la llista d'esportistes d'elit de la Comunitat Valenciana
7.1. La Comissió d'Avaluació elevarà una proposta de llista a la secretària autonòmica d'Esport i vicepresidenta del Consell Valencià de l'Esport, la qual resoldrà la inclusió dels esportistes en la corresponent llista d'esportistes d'elit de la Comunitat Valenciana.
7.2. Els esportistes que, havent sol·licitat la inclusió en la llista d'esportistes d'elit, no complisquen els criteris per a accedir-hi, no hi seran inclosos.
7.3. Les llistes d'esportistes d'elit de la Comunitat Valenciana seran publicades en el Diari Oficial de la Comunitat Valenciana.ANNEX lII
Modalitats i/o proves no olímpiques per subgrups
Subgrup I
Automobilisme
Escacs
Golf
Karate
Motociclisme
Salvament i socorrisme
S'inclouran en el subgrup I les proves i/o modalitats no Olímpiques de Federacions Olímpiques.
Subgrup II
Activitats subaquàtiques
Billar
Birles
Esports aeris
Esport d'orientació
Espeleologia
Esquí nàutic
Kickboxing
Muntanyisme i escalada
Patinatge
Rugbi
Esquaix
Petanca
Surf
Subgrup III
Caça
Futbol americà
Motonàutica
Pàdel
Pilota
Pesca
Tir a vol